Man se lyk in Kliprivier gekryNooddienswerkers op die toneel. Foto: Verskaf Die liggaam van ŉ man, vermoedelik 30 jaar oud, is Saterdag in die Kliprivier buite Meyerton in Gauteng gevind. Chitra Bodasing Harduth, woordvoerder van ER24, het gesê die liggaam was moontlik twee dae lank in die water voordat mense dit in die Henley on Klip-omgewing opgemerk het. “Die man se liggaam het aan ŉ boomtak verstrengel geraak. Sy liggaam is losgemaak waarna paramedici en bemanning van die Midvaal-brand-en-reddingseenheid met ŉ rubberboot sy liggaam na die oewer gebring het,” het Bodasing Harduth gesê. Dit is nog nie duidelik hoe die man in die rivier beland het of hoe hy dood is nie. ŉ Nadoodse ondersoek word gedoen om die oorsaak en tyd van sy dood te bepaal.